section_heading: Vatrena moć
paragraph_text: Osnovno naoružanje je top 125&nbsp;mm 2A46M-2 glatke cijevi. Top je u potpunosti stabiliziran u dvije ravnine, a dužina cijevi je 6,0 m. Zadržan je sustav automatskog punjenja s 42 dvodijelne granate smještene u obrtnom transporteru ispod kupole. Koristi se svim standardnim ruskim streljivom kalibra 125&nbsp;mm, uključujući i protuoklopne vođene rakete 9M119M (AT-11 Sniper), ali i posebno razvijena potkalibarna-razorna granata (pogodna za gađanje žive sile u zaklonu i niskoletećih helikoptera također naravno i tenkove). Sposoban je gađati ciljeve iz pokreta. Kao i kod prethodnih sovjetskih tenkova, glavni top ima znatan nedostatak u vidu mogućnosti nagiba odnosno elevacije koja se kreće od -5° do +14° (primjera radi njemački Rheinmetall Rh-120 top na Leopardu 2 i M1 Abramsu ima mogućnost elevacije od -9° do +20°). Najveći dopušteni tlak u komori topa je 6500 bara što je veliko poboljšanje u odnosu na prethodne 125&nbsp;mm topove na tenkovima T-64 i T-72 s najvećim dopuštenim tlakom od 5100 bara, no još uvijek manje od novih zapadnih 120&nbsp;mm tenkovskih topova koji imaju oko 10&nbsp;% veći dopušteni tlak (> 7000 bara).